ཐུགས་རྗེ་ཆེན་པོ་འཁོར་འདས་ཟིལ་གནོན་གྱི་རྒྱུན་ཁྱེར་སྙིང་པོ་དྲིལ་བ་བཞུགས་སོ།། » ཐུགས་རྗེ་ཆེན་པོའི་ལྷ་ལ་འདུད། «དེ་ལྟར་རྒྱུན་གྱི་རྣལ་འབྱོར་ཉམས་སུ་ལེན་པ་ལ་སྦྱོར་དངོས་རྗེས་གསུམ་ལས། དང་པོ་སྦྱོར་བ་སྔོན་འགྲོ་ནི། དང་པོ་སྐྱབས་སུ་འགྲོ་བ་ནི། » ན་མོ༔ ཀུན་གཞི་རང་རིག་སངས་རྒྱས་བསྐྱེད་པའི་ཡབ༔ གསལ་སྟོང་མ་འགགས་དམ་ཆོས་འབྱུང་བའི་ཡུམ༔ སྐྱེ་འགག་གཉིས་མེད་དགེ་འདུན་རྒྱ་མཚོའི་དཔལ༔ རྩ་བ་མཆོག་གསུམ་དེ་བཞིན་སྐྱབས་སུ་མཆི༔ «གཉིས་པ་སེམས་བསྐྱེད་པ་ནི། » ཧོཿ སྣང་སྲིད་ཡེ་ནས་ཟང་ཐལ་གཞལ་ཡས་ཁང་༔ སྣོད་བཅུད་རང་རྩལ་རིག་པའི་དཀྱིལ་འཁོར་ལྷ༔ འཛིན་མེད་མ་བཅོས་ལྷུན་གྲུབ་དེ་བཞིན་ངང་༔ བརྡ་དོན་བརྟེན་ཕྱིར་གནས་ལུགས་སེམས་བསྐྱེད་དོ༔ «གསུམ་པ་ཡན་ལག་བདུན་པ་འབུལ་བ་ནི། » ན་མོ༔ ཆོས་དབྱིངས་ཁྱབ་བརྡལ་ཀློང་ཡངས་ཕོ་བྲང་ནས༔ མ་འགགས་ལོངས་སྤྱོད་རྫོགས་སྐུའི་དཀྱིལ་འཁོར་ལྷ༔ འགྲོ་དོན་ཡིད་སྣང་སྤྲུལ་སྐུའི་གནས་འདིར་གཤེགས༔ གང་འདུལ་དེར་སྟོན་འགྲོ་མགོན་དཔལ་དུ་བཞུགས༔ རབ་གུས་དྭང་བས་ཡིད་ཀྱིས་ཕྱག་འཚལ་ལོ༔ དུག་ལྔ་རྣམ་དག་ཡེ་ཤེས་ངང་དུ་མཆོད༔ དུག་གསུམ་བག་ཆགས་སྡིག་སྒྲིབ་མཐོལ་ལོ་བཤགས༔ རྩེ་གཅིག་འདུན་པའི་དམ་བཅས་རབ་ཏུ་བསྟོད༔ མཐའ་ཡས་སྲིད་མཚོ་བསྒྲལ་ཕྱིར་དགེ་བ་བསྔོ༔ མ་ལུས་འགྲོ་ཀུན་བྱང་ཆུབ་ལམ་འགོད་ཤོག༔ «གཉིས་པ་དངོས་གཞི་ལ་སྐུ་ཕྱག་རྒྱ་བསྐྱེད་པའི་རིམ་པ་ལ་གསུམ་ལས། དང་པོ་ཏིང་ངེ་འཛིན་གསུམ་གྱི་ཁོག་ཕུབ་པ་ལ། དང་པོ་དེ་བཞིན་ཉིད་ཀྱི་ཏིང་ངེ་འཛིན་ནི། » ཨེ་ཧོཿ ཡེ་ནས་ཀ་དག་མཐའ་དབུས་བྲལ༔ ཟང་ཐལ་དམིགས་མེད་རྒྱ་ཡན་པ༔ རང་བཞིན་ལྷུན་གྲུབ་ངང་གིས་གནས༔ ཨོཾ་དྷརྨ་ཛྙཱ་ན་སཾ་བྷ་ཏྲཱྃ་ཧྲཱིཿཨཱཿ «གཉིས་པ་ཀུན་སྣང་གི་ཏིང་ངེ་འཛིན་ནི། » ཧོཿ རང་བྱུང་རོལ་རྩལ་སྣ་ཚོགས་ཤར༔ ཀུན་ཏུ་རྟོག་བཅས་རྟོག་མེད་ཀྱི༔ དྲན་རིག་སྟོང་གསལ་འགག་མེད་འཕྲོ༔ ཨོཾ་བཛྲ་ཨཱཏྨ་ཀོ྅་ཧཾ་དྷརྨ༔ «གསུམ་པ་རྒྱུ་ཡི་ཏིང་འཛིན་ནི། » ཧོཿ རང་བཞིན་ལྷུན་གྲུབ་ངང་ཉིད་ལས༔ མ་བཅོས་སྤྲོས་བྲལ་རྒྱུ་ཡི་ཧཱུྃ༔ ཀུན་གཞི་ཁྱབ་བརྡལ་དབྱིངས་ལ་ཤར༔ ཨོཾ་བྷྲཱུྃ་བཛྲ་ས་མ་ཏི་བཾ་དྷརྨ་ཧྲཱིཿཨཱཿ ཨེ་ས་ར་ཎ༔ ཡྃ་ཧ་ར་ཎ༔ རྃ་ཙཀྲ་ཎ༔ ཁྃ་ཧ་ར་ཎ༔ སུྃ་ཏིཥྛ་ཎ༔ ཀེཾ་སྭ་བྷཱ་ཎ༔ བྷྲཱུྃ་ཨཱཏྨ་ཎ༔ མ་སཱུརྻ་ཎ༔ ཨ་ཙནྡྲ་ཎ༔ པྃ་པདྨ་ཎ༔ བཛྲ་ས་མ་ཡ་ཏིཥྛ་ཧོཿ «བཞི་པ་རྟེན་དང་བརྟེན་པར་བསྐྱེད་པ་ནི། » ཧྲཱིཿ རྡོ་རྗེ་བྷྲཱུྃ་གྱུར་གཞལ་ཡས་མཚན་ཉིད་རྫོགས༔ ཨོཾ་བྷྲཱུྃ་བྷྲཱུྃ་སྭཱ་ཧཱ༔ ཧོཿ སྣ་ཚོགས་ལྔ་ལྡན་ཁྲི་འཕང་སྟེང་༔ མ་བཅོས་ལོངས་སྐུ་ཐབས་ཀྱི་མདོག༔ མཉམ་བཞག་ཤེལ་ཕྲེང་པད་དཀར་འཛིན༔ ཤེས་རབ་རྡོ་རྗེ་པདྨ་འཁྱུད༔ ཟུང་འཇུག་ངང་ལ་ཕྱེད་སྐྱིལ་གསལ༔ ཅོད་པན་དམར་སེར་མཉམ་བཞག་ཅན༔ ཧོཿ ཚོགས་བརྒྱད་རྣམ་ཤེས་གནས་དག་པས༔ མཐིང་སེར་དམར་ལྗང་ཚད་མེད་བཞི༔ ལོངས་སྐུ་གར་སྟབས་རྒྱན་ལྡན་མཛེས༔ ཤེལ་ཕྲེང་པད་དཀར་ཕྱག་རྒྱ་བཞི༔ འབྱུང་བཞི་རྡོ་རྗེ་དུང་དམར་འཁྱུད༔ རིགས་བཞི་ཚད་མེད་སྒོ་སྐྱོང་མ༔ མ་བཅོས་གདོད་ནས་དེ་ལྟར་གསལ༔ «གཉིས་པ་གསུང་བཟླས་པ་སྔགས་ཀྱི་རྣལ་འབྱོར་ནི། » ལྷུན་གྲུབ་རང་ཤར་ལྷ་ཚོགས་གཙོ་འཁོར་གྱི༔ ཐུགས་ཀར་ཧྲཱིཿདང་ཏཱཾ་ཡིག་གསལ་བའི་མཐར༔ སྔགས་ཕྲེང་ཟེར་ཐག་ལུ་གུ་རྒྱུད་སྦྲེལ་ལྟར༔ གཡས་གཡོན་འཁོར་བས་ཕྱི་ནང་སྡིག་སྒྲིབ་དག༔ ལུས་ཀུན་ཁྱབ་པས་མཆོག་ཐུན་དངོས་གྲུུབ་ཐོབ༔ སླར་འཕྲོས་ཕྱོགས་བཅུའི་སངས་རྒྱས་བྱང་སེམས་མཆོད༔ ཚུར་འདུས་ལྷ་མིའི་གཟི་བརྗིད་བདག་ལ་ཐིམ༔ འཇའ་ལུས་དཔལ་འབར་རྡོ་རྗེའི་སྐུ་རུ་གྱུར༔ «སྙིང་པོ་ནི། » ཨོཾ་མ་ཎི་པདྨེ་ཧཱུྃ་ཧྲཱིཿ «ཡེང་མེད་ཆུ་བོའི་རྒྱུན་ལྟར་ཅི་ནུས་བཟླས། གསུམ་པ་ཐུགས་འོད་གསལ་དེ་ཁོ་ན་ཉིད་ཀྱི་རྣལ་འབྱོར་ནི། »ཧཱུྃ༔ སྣང་སྟོང་འཇའ་ཚོན་ཆུ་ཟླའི་དཀྱིལ་འཁོར་ལྟར༔ མི་དམིགས་ལྷ་ཚོགས་དབྱིངས་རིག་ཀློང་ལ་ཐིམ༔ «མཉམ་བཞག་ཆོས་སྐུའི་ལྟ་བ་དང་མ་བྲལ་བར་ཅི་ནུས་སུ་རང་ངོ་བསྐྱང་། རྗེས་ཐོབ་སྒྱུ་མ་ལྟ་བུས་ངང་སླར་ལྡང་ནས། » དྲན་རིག་ཆོས་སྐུའི་རྒྱལ་ས་ཟིན་གྱུར་ནས༔ མ་བཅོས་སྤྲོས་བྲལ་ངང་ལ་ཨཱ་རུ་ལྡང་༔ ཨ་ཨ་ཨཱཿ «སྤྱོད་ལམ་སྒྱུ་མ་ལྟ་བུས་ལམ་ཁྱེར་ལ་སློབ། གསུམ་པ་རྗེས་ཀྱི་བྱ་བ་ལ་བསྔོ་སྨོན་གྱི་རྒྱས་གདབ་པ་ནི། » ཧྲཱིཿ བདག་གི་བསྙེན་སྒྲུབ་དུས་གསུམ་དགེ་བའི་ཚོགས༔ མཁའ་ཁྱབ་འགྲོ་བ་རྣམས་ཀྱི་དོན་དུ་བསྔོ༔ ཀུན་ཀྱང་ས་བཅུ་ལམ་ལྔ་མཐར་ཕྱིན་ནས༔ གདོད་མའི་མགོན་པོའི་གོ་འཕང་མྱུར་ཐོབ་ཤོག །«ཞེས་རྒྱུན་ཁྱེར་ཉམས་སུ་ལེན་བདེ་འདི་ལྟར་དགོས་ཞེས་རང་སློབ་ཨཽ་ཌཱི་མིང་ནས་ཆེད་བསྐུལ་ངོར་གཏེར་གཞུང་ཁོ་ན་བཅོས་བསླད་མེད་པར་གུ་ཧྱས་བསྡེབས་ཏེ་སྦྱར་བ་དགེའོ།། »
ཐུགས་རྗེ་ཆེན་པོ་འཁོར་འདས་ཟིལ་གནོན་ལས། བསྙེན་སྒྲུབ་ཀྱི་ཆོ་ག་ཡན་ལག་དང་བཅས་པ་དཀྱུས་གཅིག་ཏུ་བཀོད་པ་ལམ་བཟང་གསལ་སྣང་ཞེས་བྱ་བ་བཞུགས་སོ། བླ་མ་དང་ཐུགས་རྗེའི་གཏེར་ཆེན་འཕགས་པ་སྤྱན་རས་གཟིགས་གཉིས་སུ་མེད་པ་ལ་ཕྱག་འཚལ་ལོ། «དེ་ཡང་ཐུགས་རྗེ་ཆེན་པོ་འཁོར་འདས་ཟིལ་གནོན་གྱི། བསྙེན་སྒྲུབ་ཀྱི་ཆོ་ག་ཡན་ལག་དང་བཅས་པ་དཀྱུས་གཅིག་ཏུ་བཀོད་པ་ལ་བཞི། རང་དོན་བསྙེན་སྒྲུབ་ཀྱི་ཆོ་ག་ཕྲིན་ལས་ཀྱི་བྱང་བུ་དང་། བདག་ཉིད་དཀྱིལ་འཁོར་ལ་འཇུག་པ་དང་། གཞན་དོན་གནས་ལུང་གི་ཆོ་ག །གཉིས་ཀའི་དོན་དུ་མཐའ་བསྡུས་ཚོགས་ཀྱི་མཆོད་པའོ། དང་པོ་ལའང་སྦྱོར་དངོས་རྗེས་གསུམ་ལས། དང་པོ་སྦྱོར་བ་ལ། གཞུང་ལས། འཕགས་མཆོག་བྱང་ཆུབ་སེམས་དཔའ་ཡི༔ ཞབས་ཀྱིས་བཅགས་ཤིང་དབེན་པའི་ཡུལ༔ ཡིད་འོང་དཔག་བསམ་ལྗོན་པའི་ཚལ༔ གཡའ་གངས་སམ་ནི་རི་ཡི་སུལ༔ ཡང་ན་ས་གཞི་པདྨའི་མཐིལ༔ འདབ་བརྒྱད་རྒྱས་པ་ལྟ་བུའི་ས༔ གནམ་ཡང་འཁོར་ལོ་རྩིབས་བརྒྱད་དབྱིབས༔ ཤིན་ཏུ་ཡིད་འོང་ལྷ་ཡི་གནས༔ རྣམ་རྒྱལ་ཁང་བཟང་ལྟ་ན་སྡུག༔ ལེགས་བཀོད་མཛེས་པའི་དབུས་ཤེད་དུ༔ རྣམ་གཡེང་བག་མེད་རབ་གཞོམ་ནས༔ མཐུན་པའི་རྫས་དང་ཆ་རྐྱེན་བསགས༔ དཀར་ཞིང་འཇམ་པའི་ས་དག་ལ༔ དཀྱིལ་འཁོར་བཅག་ཅིང་ཐིག་གདབ་བོ༔ ཚོན་དང་ལྷ་མདོག་ཚོམ་བུར་བསྒྱུར༔ སྐུ་རྟེན་བཀྲམ་ཞིང་མཆོད་རྫས་བཤམ༔ ཞེས་གསུངས་པ་བཞིན། འཕགས་པའི་ཞབས་ཀྱིས་བཅགས་ཤིང་བྱིན་གྱིས་བརླབས་པའི་དབེན་པའི་གནས་ཡིད་དུ་འོང་བར་དཀྱིལ་འཁོར་ཁེབ་ལྡན་སྟེང་ཐུགས་རྗེ་ཆེན་པོའི་སྐུ་རྟེན་བཀྲམ་པའི་མདུན་དབུས་སུ་བླ་གཏོར་གདན་ཟླུམ་པོ་སུམ་བརྩེགས་ཁར་ཕྱོགས་བཞིར་རང་འདྲའི་འཁོར་བཞི་དང་བཅས་པ་གཞན་ཡང་གཡས་གཡོན་དུ་ཆད་བརྟན་འབུལ་གཏོར་སྨན་རཀ་རིག་འཛིན་སྲོག་སྒྲུབ་སོགས་བཤམ་པའི་མདུན་ཞི་བའི་ཉེར་སྤྱོད། མཆོད་རྫས་རྒྱན་རྫས་ཚོགས་ཀྱི་ཡོ་བྱད་རྣམས་འདུ་བྱ་ལ། བདེ་བའི་གདན་ལ་འཁོད་ནས། རང་མདུན་དུ་ལས་བུམ་ཌཱ་དྲིལ་འཐོར་ནས་ནང་མཆོད་སོགས་དགོས་པའི་ཆས་རྣམས་ཚགས་སུ་ཚུད་པར་བྱའོ། ཐོག་མར་སྔོན་འགྲོ་སྐྱབས་ཡུལ་བརྒྱུད་པའི་གསོལ་འདེབས་ནི། » ན་མོཿ མདུན་གྱི་ནམ་མཁར་སེང་ཁྲི་པད་ཟླའི་གདན༔ ཆོས་སྐུ་སྣང་མཐའ་མཉམ་བཞག་སྐྱིལ་ཀྲུང་ཅན༔ དམར་གསལ་གཟི་བརྗིད་མདངས་ལྡན་ལྷམ་མེ་བ༔ འཇའ་ལུས་མི་ཤིགས་རྡོ་རྗེའི་སྐུ་རུ་བསྒོམ༔ གཡས་སུ་པདྨ་ཉི་ཟླའི་ཁྲི་སྟེང་དུ༔ ཐུགས་རྗེ་ཆེན་པོ་དཀར་གསལ་ཤེལ་གྱི་མདོག༔ ཕྱག་གཉིས་མཉམ་བཞག་ཤེལ་ཕྲེང་པད་དཀར་འཛིན༔ སྣ་ཚོགས་རྒྱན་ལྡན་ལོངས་སྤྱོད་རྫོགས་སྐུར་བསྒོམ༔ གཡོན་དུ་པདྨ་ཉི་ཟླའི་ཁྲི་སྟེང་དུ༔ གུ་རུ་པདྨ་ཧེ་རུ་ཀ་པའི་ཆས༔ རྡོ་རྗེ་བྷནྡྷ་ཁ་ཊྭཱཾ་ཉི་ཟེར་འཛིན༔ གཡས་བརྐྱང་གཡོན་བསྐུམ་རོལ་པའི་སྟབས་སུ་བཞུགས༔ རྒྱབ་ཏུ་ཉི་ཟླ་པདྨའི་ཁྲི་སྟེང་དུ༔ ཡེ་ཤེས་མཚོ་རྒྱལ་དཀར་མོ་ཡུམ་ཆེན་ཚུལ༔ སྣ་ཚོགས་རྒྱན་ལྡན་རལ་གྲི་གླེགས་བམ་འཛིན༔ འཛུམ་མདངས་ཕྱེད་སྐྱིལ་དགྱེས་པའི་ཚུལ་གྱིས་བཞུགས༔ མདུན་དུ་པདྨ་ཉི་ཟླ་བམ་རོའི་སྟེང་༔ དབང་ཆེན་རྟ་མགྲིན་མཐིང་ནག་བེར་ཆེན་གསོལ༔ རལ་གྲི་ལྕགས་ཀྱུ་འཛིན་ཅིང་དོར་སྟབས་བཞུགས༔ རྩ་གསུམ་སྐྱབས་ཡུལ་ལྔ་ལྡན་ལྷ་ཚོགས་ལ༔ སངས་རྒྱས་ཆོས་དང་དགེ་འདུན་རྒྱ་མཚོས་བསྐོར༔ མ་སྐྱེས་འཇའ་ཚོན་གསལ་སྟོང་སྐུ་རུ་བསྒོམ༔ ན་མོ༔ ཆོས་དབྱིངས་ལྷུན་གྱིས་གྲུབ་པའི་ཞིང་ཁམས་ནས༔ དུག་ལྔ་བག་ཆགས་བརྫིས་པའི་གདན་སྟེང་དུ༔ སྣང་མཐའ་འོད་དཔག་མེད་ལ་གསོལ་བ་འདེབས༔ གནས་ལུགས་མཐའ་རུ་ཕྱིན་པར་བྱིན་གྱིས་རློབས༔ མཁའ་དབྱིངས་རྣམ་དག་རང་བྱུང་ཞིང་ཁམས་ནས༔ བདག་འཛིན་རྣམ་རྟོག་བརྫིས་པའི་གདན་སྟེང་དུ༔ ལོངས་སྐུ་སྤྱན་རས་གཟིགས་ལ་གསོལ་བ་འདེབས༔ འཇའ་ལུས་ཆོས་སྐུར་འགྲུབ་པར་བྱིན་གྱིས་རློབས༔ ལྷོ་ནུབ་རྔ་ཡབ་དཔལ་རིའི་ཞིང་ཁམས་ནས༔ མ་དད་འཁྲུལ་སྣང་བརྫིས་པའི་གདན་སྟེང་དུ༔ པད་འབྱུང་རིག་འཛིན་སྐུ་ལ་གསོལ་བ་འདེབས༔ འཆི་མེད་རིག་འཛིན་འགྲུབ་པར་བྱིན་གྱིས་རློབས༔ ཟབ་སྤྱོད་བདེ་ཆེན་དྲྭ་བའི་ཞིང་ཁམས་ནས༔ མཚན་འཛིན་ཕུང་པོ་བརྫིས་པའི་གདན་སྟེང་དུ༔ ཡེ་ཤེས་མཚོ་རྒྱལ་སྐུ་ལ་གསོལ་བ་འདེབས༔ རྩ་རླུང་བདེ་དྲོད་འབར་བར་བྱིན་གྱིས་རློབས༔ གཏུམ་དྲག་མེ་རི་འབར་བའི་ཞིང་ཁམས་ནས༔ རྟ་མཆོག་དབང་ཆེན་སྐུ་ལ་གསོལ་བ་འདེབས༔ བདུད་བཞིའི་བར་ཆད་སྒྲོལ་བར་བྱིན་གྱིས་རློབས༔ གནས་མཆོག་པདྨ་ཤེལ་གྱི་སྒྲུབ་ཕུག་ནས༔ དམ་ཆོས་ཟིལ་གནོན་རྒྱུད་ལ་གསོལ་བ་འདེབས༔ སྙན་བརྒྱུད་མཐའ་རུ་ཕྱིན་པར་བྱིན་གྱིས་རློབས༔ ཟབ་རྒྱ་གཉེར་གཏད་དྲག་པོའི་ཕོ་བྲང་ནས༔ བཀའ་སྐྱོང་གཟའ་མཆོག་རྒྱལ་པོར་གསོལ་བ་འདེབས༔ བསྟན་པའི་བྱ་ར་འགྲུབ་པར་བྱིན་གྱིས་རློབས༔ ཡེ་ཤེས་བདེ་ཆེན་འཁོར་ལོའི་ཕོ་བྲང་ནས༔ དཀྱིལ་འཁོར་ཡོངས་རྫོགས་སྐུ་ལ་གསོལ་བ་འདེབས༔ འབྲེལ་ཚད་དོན་དང་ལྡན་པར་བྱིན་གྱིས་རློབས༔ གདུང་བས་རྩེ་གཅིག་གསོལ་བ་བཏབ་པའི་མཐུས༔ མ་གྱུར་ཕ་མ་རིགས་དྲུག་སེམས་ཅན་རྣམས༔ རྣམ་མཁྱེན་རྫོགས་པའི་སངས་རྒྱས་མྱུར་ཐོབ་ཤོག༔ «ཅེས་དབྱངས་སྙན་པོས་གསོལ་བ་བཏབ། གཉིས་པ་དངོས་གཞི་ལའང་གསུམ་ལས། དང་པོ་སྔོན་འགྲོ་ལའང་བཅུ། ཐོག་མར་སྐྱབས་སུ་འགྲོ་བ་ལ། ཚོགས་ཞིང་གསལ་གདབ་པ་ནི། » རང་གི་སྙིང་གའི་འོད་ཟེར་གྱིས་བསྐུལ་བའི་བླ་མ་ཐུགས་རྗེ་ཆེན་པོའི་ལྷ་ཚོགས་ཕྱོགས་དུས་རྒྱལ་བ་སྲས་དང་བཅས་པ་བཛྲ་ས་མཱ་ཛཿ ན་མོ༔ ཀུན་གཞི་རང་རིག་སངས་རྒྱས་བསྐྱེད་པའི་ཡབ༔ གསལ་སྟོང་མ་འགགས་དམ་ཆོས་འབྱུང་བའི་ཡུམ༔ སྐྱེ་འགག་གཉིས་མེད་དགེ་འདུན་རྒྱ་མཚོའི་དཔལ༔ རྩ་བ་མཆོག་གསུམ་དེ་བཞིན་སྐྱབས་སུ་མཆི༔ «གཉིས་པ་སེམས་བསྐྱེད་པ་ནི། » ཧོཿ སྣང་སྲིད་ཡེ་ནས་ཟང་ཐལ་གཞལ་ཡས་ཁང་༔ སྣོད་བཅུད་རང་རྩལ་རིག་པའི་དཀྱིལ་འཁོར་ལྷ༔ འཛིན་མེད་མ་བཅོས་ལྷུན་གྲུབ་དེ་བཞིན་ངང་༔ བརྡ་དོན་བརྟེན་ཕྱིར་གནས་ལུགས་སེམས་བསྐྱེད་དོ༔ «གསུམ་པ་ཡན་ལག་བདུན་པ་འབུལ་བ་ནི། » ན་མོ༔ ཆོས་དབྱིངས་ཁྱབ་བརྡལ་ཀློང་ཡངས་ཕོ་བྲང་ནས༔ མ་འགགས་ལོངས་སྤྱོད་རྫོགས་སྐུའི་དཀྱིལ་འཁོར་ལྷ༔ འགྲོ་དོན་ཡིད་སྣང་སྤྲུལ་སྐུའི་གནས་འདིར་གཤེགས༔ གང་འདུལ་དེར་སྟོན་འགྲོ་མགོན་དཔལ་དུ་བཞུགས༔ རབ་གུས་དྭང་བའི་ཡིད་ཀྱིས་ཕྱག་འཚལ་ལོ༔ དུག་ལྔ་རྣམ་དག་ཡེ་ཤེས་ངང་དུ་མཆོད༔ དུག་གསུམ་བག་ཆགས་སྡིག་སྒྲིབ་མཐོལ་ལོ་བཤགས༔ རྩེ་གཅིག་འདུན་པའི་དམ་བཅས་རབ་ཏུ་བསྟོད༔ མཐའ་ཡས་སྲིད་མཚོ་བསྒྲལ་ཕྱིར་དགེ་བ་བསྔོ༔ མ་ལུས་འགྲོ་ཀུན་བྱང་ཆུབ་ལམ་འགོད་ཤོག༔ «མཐར་ཚོགས་ཞིང་བསྡུ་བ་ནི། » ཧོཿ སྐྱབས་ཡུལ་མཆོག་གསུམ་བརྒྱུད་པའི་ལྷ་ཚོགས་རྣམས༔ ཐམས་ཅད་འོད་ཞུ་སྣང་མཐའི་སྐུ་ལ་ཐིམ༔ སྣང་མཐའི་གནས་གསུམ་ཡིག་འབྲུ་འོད་དུ་ཞུ༔ རང་ལ་ཟེར་འཕྲོས་སྒོ་གསུམ་བག་ཆགས་དག༔ དབང་བཞི་རྫོགས་ནས་དབྱེར་མེད་ཆུ་ཐིམ་ལྟར༔ སྐུ་གསུམ་ལྷུན་གྲུབ་འབྲས་བུ་མངོན་གྱུར་ཅིག༔ «ཅེས་པས་སྐྱབས་ཡུལ་འོད་ཞུ་རང་ལ་ཐིམ་པར་བསམ། བཞི་པ་བགེགས་གཏོར་བསྔོ་བ་ནི། བགེགས་གཏོར་བྱིན་རློབ་པ་ལ། » ཨོཾ་སྭ་བྷཱ་ཝ་«སོགས། » སྟོང་པ་ཉིད་དུ་གྱུར། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཟབ་ཅིང་རྒྱ་ཆེ་བའི་ནང་དུ་ལན་ཆགས་བགེགས་ཀྱི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པར་གྱུར། ཨོཾ་ཨཱཿཧཱུྃ། «ལན་གསུམ། » ཧཱུྃ༔ བདག་ཉིད་རྟ་མཆོག་ཁྲོ་རྒྱལ་དབང་ཆེན་གྱི༔ ཐུགས་ཀའི་ཟེར་ལས་ཕོ་ཉ་དཔག་ཡས་འཕྲོས༔ སྟེང་འོག་ཕྱོགས་མཚམས་གནོད་བྱེད་བགེགས་ཀྱི་ཚོགས༔ གཏོར་མ་ལེན་ཕྱིར་གནས་འདིར་མྱུར་དུ་མཆིས༔ ཨོཾ་ཀྲོ་ཏ་ཧཱུྃ་གརྫ་ཡ༔ གནོད་བྱེད་འབྱུང་པོ་ཨངྐུ་ཤ་ཡ་ཛ་ཛཿ «དེ་ནས་གཏོར་མ་ཁ་ཕྱིར་བསྒྱུར་ལ། » ཧཱུྃ༔ ཉོན་ཅིག་བགེགས་དང་ལོག་འདྲེན་འབྱུང་པོའི་ཚོགས༔ འདོད་ཡོན་གླུད་དང་གཏོར་མ་འདི་ལོངས་ལ༔ སོ་སོ་རང་རང་གནས་སུ་ཕྱིར་དེངས་ཤིག༔ ཅི་སྟེ་མི་འགྲོ་འདི་རུ་འཚེ་བྱེད་ན༔ ཡེ་ཤེས་ཁྲོ་རྒྱལ་ཁྲག་འཐུང་ཐུགས་ཁྲོས་ནས༔ གཟི་བྱིན་སྟོབས་ཀྱིས་དྲག་པོའི་མཚོན་ཆར་འབེབས༔ ཕྱེ་མར་བརླག་ཅིང་རྡུལ་ཕྲན་བཞིན་དུ་གཏོར༔ དེ་བས་མ་འདུག་གཞན་དུ་འགྲོ་བར་གྱིས༔ ཨོཾ་བཛྲ་ཀྲོ་ཏ་ཧྱ་གྷྲྀ་ཝ་ཧཱུྃ་ཕཊ྄ཿ གནོད་བྱེད་འབྱུང་པོ་ཧ་ན་ཧ་ན་ཨུ་ཙ་ཏ་ཡ་ཕཊ྄ཿ «ལྔ་པ་སྲུང་འཁོར་བསྒོམ་པ་ནི། » ཧཱུྃ༔ དབང་ཆེན་རྟ་མཆོག་རོལ་པའི་